钦定古今图书集成/明伦汇编/官常典/第245卷 > 杨廷和
## 钦定古今图书集成/明伦汇编/官常典/第245卷 > 杨廷和

按《明外史》本传：“廷和，字介夫，新都人。父春，湖广提学
佥事。廷和年十二举于乡。成化十九年，年十九，先其
父成进士，改庶吉士，告归。娶还朝，授检讨。廷和为人
美风姿，性沈静详审，为文简畅有法。不好为声律华
藻之学，惟考究掌故、民瘼、边事及一切法家言，郁然
负公辅望。弘治二年，进修撰。《宪宗实录》成，以预纂修”
进侍读。改左春坊左中允，日侍皇太子讲读。修《会典》
成，超拜左春坊大学士，充日讲官。正德二年由詹事
入东阁，专典诰敕。以讲筵指斥佞幸，忤刘瑾，传旨改
南京吏部左侍郎。既行，有为廷和解者，去詹事五月
迁南京户部尚书。又三月，上问杨学士何在，瑾以南
京户部对。乃召入，进兼文渊阁大学士，参预机务。明
年加少保兼太子太保。瑾擿《会典》小误，夺廷和与大
学士李东阳等俸二级。寻以成《孝宗实录》功，还之。明
年加光禄大夫、柱国。迁改吏部尚书、武英殿大学士。
时瑾横益甚，而焦芳、张彩为中外媾。廷和与东阳委
曲其间，小有剂救而已。安化王寘𫔍反以诛瑾为名。
廷和等乃稍自舒，吐草赦诏，且请擢边将仇钺以离
贼党。钺果执寘𫔍。会瑾繇张永发其罪，伏诛。廷和等
乃复论功，进少傅兼太子太傅、谨身殿大学士，予一
子中书舍人。流贼刘六、刘七、齐彦明反，杨一清荐马
中锡讨之。廷和言“中锡文士也，不任此。”时业已行，果
不能平贼。廷和请逮中锡下狱，以陆完代之，而斩故
受赇纵贼者参将桑玉。已，又荐彭泽将诸边兵讨河
南贼赵𬭼等。东阳多病，委廷和，以是贼渐平。论功，录
廷和一子锦衣卫千户。辞，特加少师、太子太师、华盖
殿大学士。东阳致政，廷和遂为首辅。张永既去瑾而
骄，捕得男子臂龙文者以为功，援故中贵人刘永诚
例，觊封侯。廷和言：“永诚从子聚自以战功封伯耳，且
非永诚身受之也。”乃止。彭泽将西讨鄢本恕，问计廷
和，廷和曰：“以君才，贼不足平，所戒者，班师早耳。”泽后
破诛本恕等，即班师，而馀党复猬起不可制。泽既发
复留，乃叹曰：“杨公先见，吾不及也！”乾清宫灾，廷和请
帝避殿，下诏罪己，求直言。因与其僚上疏，劝帝早朝
晏罢，深居简出，躬九庙祭“祀，崇两宫孝养，勤日讲。”复
面奏“开言路，达下情，还边兵，革宫市，罢皇店，出西僧，
省工作，减织造”，凡十馀条，皆切至。帝不省。寻以父春
卒，乞奔丧，不许。三请乃许，使中官护行，旋起复之，三
疏辞，始许。阁臣之得终父母丧者，自廷和始也。服甫
事，即召之。帝方猎宣府，使使赐廷和羊酒银币。廷和
疏谢，因请回銮，不报。复与大学士蒋冕驰至居庸，欲
身出塞请。帝令谷大用扼关门，乃归。当廷和柄政，帝
恒不视朝，恣游大同、宣府、延绥间。廷和等数上疏谏
止，不听。它如复宁王护卫，贵诸义子，乃至自称“威武
大将军”、“镇国公”，与诸失政之大者。廷和未尝不谏，俱
不听。廷和亦不能执，罢之。以是邑邑不自得，数移疾
乞骸骨，帝亦不听。帝于章疏不甚省，而中官谷大用、
魏彬、张雄，义子钱宁、江彬辈横甚。廷和虽不为下，然
不能有所裁禁，以是得稍自安。御史萧淮发宁王宸
濠反谋，钱宁辈犹庇之，诋淮离间。廷和请如宣宗“谕
赵王”故事，遣贵戚大臣赍敕往谕，收其护卫屯田。于
是命中官赖义、驸马都尉崔元等往。未至而宸濠反。
帝欲帅师亲征，廷和等力阻之。帝乃自称总督军务、
威武大将军、总兵官、后军都督府太师、镇国公朱寿，
统各京边将士南讨。而安边伯许泰为威武副将军，
左都督刘晖为平贼将军，前驱，镇守、抚按悉听节制命廷和与大学士毛纪居守。以“乾清”、坤宁二宫工成，
推恩，录一子锦衣卫副千户，辞。时廷和当草《大将军
南征敕谕》，谢弗肯草。帝心恚。会推南京吏部尚书刘
春理东阁诰敕，以廷和私其乡人，切责之。廷和谢罪
乞罢，不许。少师梁储等请与俱罢，复不许。廷和方引
疾不入，帝遂传旨行之。帝既南，两更岁朔，廷和颇以
镇静持重，为中外所推服。凡请上《回銮》者数十疏，皆
不复省。帝归，驻跸通州。廷和等举故事，请上还大内，
御殿受俘，然后正宸濠等诛。帝令趋召廷和等至通
受事，即行在执宸濠等僇之，驾乃旋。明年正月，帝郊
祀，呕血。舆疾归。逾月益甚。时帝无皇嗣，司礼中官魏
彬等至阁，言：“国医力竭矣，请损万金购之草泽。”廷和
心知所谓不应，而微以伦序之说风之，彬等唯唯。三
月十四日丙寅，谷大用、张永至阁，言帝崩于豹房，以
皇太后命移殡大内，且议所当立。廷和出《皇明祖训》
于袖中示之曰：“兄终弟及，谁能渎焉！”兴献王长子，宪
宗之孙，孝宗之从子，大行皇帝之从弟，序当立。梁储、
蒋冕、毛纪咸赞之。乃令中官入启，廷和等候左顺门
下，吏部尚书王琼率九卿入左掖门，厉声曰：“此岂小
事，我九卿长，顾不与耶？”众不答。顷之，中官奉遗诏及
太后懿旨，宣谕群臣，一如廷和请，事乃定。平虏伯江
彬拥重兵在肘腋间，知天下恶之，势且反。廷和谋以
太后旨捕诛彬，倚蒋冕为助。时遣官迎兴世子。故事，
当以内阁一人与中贵、勋戚、礼官偕往。廷和念冕去
则益孤，而梁储老矣，或惮往，乃佯惜储惫者阻其行。
储奋曰：“事孰有大于迎天子者乎？敢以惫辞。”储往而
冕留。廷和遂以遗诏令太监张永、武定侯郭勋、安边
伯许泰、尚书王宪选各营兵分布皇城四门、京城九
门及南北要害。厂卫御史以其属捍掫传遗命。罢威
武营团练诸军，各边兵入卫者，俱重赉散“归镇。《革皇
店》及军门办事官校，悉还卫。哈密、土鲁番、佛郎机诸
贡使，皆给赏遣还国。豹房番僧及少林僧、教坊乐人、
南京快马船诸非常例者，一切罢遣。”又以遗诏“释南
京逮系囚，放遣四方进献女子，停京师不急工务；收
宣府行宫金宝，归之内库。”中外大悦。时江彬党都督
佥事李琮尤很黠，劝彬乘间以其家众反，不胜则北
走塞外。彬犹豫未决，而与廷和合谋者独蒋冕、毛纪、
司礼中官温祥凡四人。张永伺知其意，亦密为备。司
礼魏彬者，故与彬有连。廷和以其弱可胁也，乃因题
《大行铭旌》，与彬、祥及他中官张锐、陈严等为详言江
彬反状，以危语怵之。彬心动，惟锐力言彬无罪，廷和
面折之，冕曰：“今日必了此，乃临。”严亦从旁赞决。因俾
祥、彬等入白皇太后，良久未报。廷和、冕益自危。顷之，
严至曰：“彬已擒矣。”彬方在家，中使诱彬入安坤宁宫，
兽吻行礼。入西华门，过永所。永饭之，俾小缓以待彬
且行礼而逮旨下，彬返走西华门，门闭，转走北安门。
内监群追而缚之。因并缚都督神周及李琮下诏狱，
籍其家，中外相庆。廷和总朝政者几四十日。兴世子
始入京师即帝位，廷和草上《登极诏书》。文书房官忽
至阁中，言欲去诏中不便者数事。廷和曰：“往者事龃
龉，动称上意，今亦新天子意耶？吾侪贺登极后，惟有
一去。且叩之。”上问左右：谁欲削诏草者？冕、纪亦相继
发危言，其人语塞。已而诏下。正德中蠹政釐抉且尽。
所革锦衣等诸卫内监局旗校工役，为数十四万八
千七百，减漕粮百五十三万二千馀石。其中贵义子
传陞乞陞，一切恩幸得官者，大半皆斥去。中外莫不
以手加额，称“新天子圣人”，且颂廷和功。而诸失职之
徒衔廷和剌骨。廷和入朝，有挟白刃伺舆傍者。事闻，
诏以营卒百人卫出入。帝御经筵，廷和知经筵事，修
《武庙实录》，充总裁。廷和先已加特进一品，满九载兼
支大学士俸，赐敕旌谕。至是加左柱国。帝召对者三，
慰劳备至。廷和益欲有所发摅，引用正人，布列在位。
给事、御史交章论王琼罪状，下诏狱。琼迫疏讦廷和
以自解。法司当琼奸党律，论死，琼力自辩，得减戍边。
或疑法司承廷和指者，会石珤自礼部尚书掌詹事
府，改吏部，廷和复奏改之掌府使司诰敕。人或谓廷
和太专。然廷和以帝虽冲年，性英敏，自信可辅太平，
事事有所持诤。钱宁、江彬虽伏诛，而张锐、张忠、于经、
许泰等狱久不决，贿于内，亦减从戍。廷和等言：“不诛
此曹，则国法不正，公道不明，九庙之”灵不安，万姓之
心不服，祸乱之机未息，太平之治未臻。帝乃籍没其
赀产。廷和复疏请敬天戒，法祖训，隆孝道，保圣躬，务
民义，勤学问，慎命令，明赏罚，专委任，纳谏诤，亲善人，
节财用。语多剀切。皆优诏报可。及议大礼，廷和持论
益不挠，卒以此引去。先是，武宗崩，廷和草《遗诏》，言：“皇
考孝宗敬皇帝亲弟”兴献王长子某，伦序当立，遵奉
祖训，兄终弟及之文，告于宗庙，请于慈寿皇太后迎
嗣皇帝位。既令礼官上礼仪状，请由东安门入居文
华殿。翼日，百官三上笺劝进，俟令旨俞允，择日即位。
其笺文皆循皇子嗣位故事。世宗览礼部状，谓“遗诏

门直入，告大行几筵，日中即帝位。诏草言奉皇兄遗
诏，入奉宗祧。帝迟回久之，始报可。越三日，遣官往迎
帝母兴献妃。未几，命礼官议兴献王主祀称号。廷和
检汉定陶王、宋濮王事，授尚书毛澄曰：“是足为据。宜
尊孝宗曰皇考，称献王为皇叔考兴国大”王，母妃为
皇叔母兴国太妃，自称侄皇帝，名别。立益王次子崇
仁王为兴王，奉献王祀。有异议者，即奸邪当斩。进士
张璁与侍郎王瓒言帝入继大统，非为人后。瓒微言
之，廷和恐其挠，议改瓒官南京。五月，澄会廷臣议上，
如廷和言，帝不悦。然每召廷和，从容赐茶慰谕，欲有
所更定。廷和卒不肯顺帝指，乃下廷臣再议。廷和偕
蒋冕、毛纪奏言：“前代入继之君，追崇所生者，皆不合
典礼。惟宋儒程颐《濮议》，最得义理之正，可为万世法。
至兴献王祀，今虽崇仁王主之，他日皇嗣繁衍，仍以
第二子为兴献王后，而改封崇仁王为亲王。则天理
人情，两全无失。”帝益不悦，命博考典礼，务求至当。廷
和、冕、纪复言：“三代以前，圣莫如舜，未闻追崇其所生
父瞽瞍也。三代以后，贤莫如汉光武，未闻追崇其所
生父南顿君也。惟皇上取法二君，则圣德无累，圣孝
有光矣。”澄等亦再三执奏，帝留中不下。七月，张璁上
疏显排廷议，谓当继统不继嗣。帝遣司礼太监持示
廷和言：“此议遵祖训，据古理，宜从。”廷和曰：“秀才安知
国家事体？”复持入。无何，帝御文华殿，召廷和冕纪，授
以手敕，令尊父母为帝后。廷和退而上奏曰：“《礼》，谓为
所后者为父母，而以其所生者为伯叔父母，盖不惟
降其服，而又异其名也。臣不敢阿谀顺旨。”仍封还手
诏。群臣亦皆执前议。而帝为璁所动，益欲尊所生迨。
九月，母妃至京。帝自定仪，由中门入，谒见太庙，复连
降谕，欲加称兴献帝后为皇。廷和言：“汉宣帝继孝昭
后谥，史皇孙王夫人曰‘悼考悼后’。光武上继元帝，钜
鹿、南顿君以上，立庙章陵，皆未尝追尊。今若加‘皇’字，
与慈寿、考庙并，是忘所后而重本生，任私恩而弃大
义。臣等不得辞其责。”因自请斥罢。廷臣争者百馀人。
帝不得已，嘉靖元年称孝宗为“上皇考”，慈圣皇太后为
圣母，兴献帝后为本生父母，不称皇。当是时，廷和先
后封还御批者四，执奏几三十疏。帝常忽忽有所恨。
左右因乘间言“廷和恣无人臣礼。”言官史道、曹嘉遂
交劾廷和。帝为薄谪道、嘉，以安廷和，然意内移矣。寻
论定册功，封廷和冕纪伯爵，岁禄千石。廷和固辞，改
荫锦衣卫指挥使，复辞。帝以赏太轻，加荫四品京职，
世袭，复辞。会满四考，超拜太傅，复四辞而止。特赐敕
旌异，锡宴于礼部，九卿皆与焉。帝颇事斋醮，廷和力
言不可，引梁武、宋徽为喻，优旨报纳。江左比岁不登，
中官以御衣请遣官督织造。工部及给事御史言之，
皆不听。趣内阁撰敕。廷和等不奉命，因极言民困财
竭，请毋遣官。帝趣愈急，且戒毋渎扰执拗。廷和力争，
言：“臣等与举朝大臣，言官言之，不听。顾二三邪佞之
言是听。陛下能独与二三邪佞共治祖宗天下哉？且
陛下以织造为累朝旧例，不知洪武以来何尝有之？
创自成化、弘治耳。宪宗、孝宗爱民节财，美政非一。陛
下不取法，独法其不美者，何也？即位一诏，中官之幸
路绌塞殆尽。天下方传诵圣德，今忽有此，何以取信？”
因请究拟旨者何人，疑有假御批以行其私者。帝为
谢不审，俾戒所遣官毋纵肆而已，不能止也。廷和先
累疏乞休，其后请益力，又以持考献。帝议不合疏，语
露不平。三年正月，帝听之去，责以因辞归咎，非大臣
道，然犹赐玺书，给舆廪邮护如例，申前荫子锦衣卫
指挥使之命。给事御史请留廷和，皆不报。廷和去，始
议称孝宗为皇伯考。于是廷和子修撰慎率群臣伏
阙哭争，杖谪云南。既而王邦奇诬讦廷和，指廷和次
子兵部主事惇及婿修撰金承勋乡人侍读叶桂章
与彭泽弟冲交关请属，俱逮下诏狱。鞫治无状，乃得
解。七年，《明伦大典》成。诏定议礼诸臣罪。言：“廷和谬主
濮议，自诡门生天子，定策国老，法当僇市。”始削职为
民。明年六月卒，年七十一。居久之，帝问大学士李时：
“大仓所积几何？”时曰：“可支数年。由陛下初年诏书裁
革穴员所致。”帝慨然曰：“此杨廷和功不可没也。”隆庆
初，复官，赠太保，谥文忠。初，廷和入阁，东阳谓曰：“吾于
文翰，颇有一日之长。若经济事，须归介夫。”及武宗之
终，卒安社稷者，廷和力也。人以东阳为知言。弟廷仪，
兵部右侍郎。子慎、惇，孙有仁，皆进士。慎自有传。